Brevdato: 10-07-2024

Sagsnr. 2024 - 13766

Akt id. 24337459

P. O. Box 1037

3900 Nuuk

Tel. (+299) 34 50 00

Fax (+299) 34 63 50

E-mail: oed@nanoq.gl

www.naalakkersuisut.gl

|  |
| --- |
| Departementet for Erhverv, Handel, Råstoffer, Justitsområdet og LigestillingSendt til: isiin@nanoq.gl og cc til: odka@nanoq.gl  |

**Svar på supplerende høring af lov om turistvirksomhed**

Departementet for Erhverv, Handel, Råstoffer, Justitsområdet og Ligestilling har den 1. juli 2024 sendt Inatsisartutlov om turistvirksomhed, om

zoneinddeling m.v. for erhvervsmæssig virksomhed og begrænsning i

adgang til visse områder i supplerende høring.

Departementet for Finanser og Skatter har følgende bemærkninger det foreliggende udkast:

**1.**

Det fremgår af udkastets § 1, at Inatsisartutloven bl.a. finder anvendelse på færden og ophold i udvalgte områder samt erhvervsmæssig virksomhed inden for disse.

I udkastets § 15 bestemmes, at Naalakkersuisut kan fastsætte nærmere regler om begrænsningen i adgangen til visse områder, og om at erhvervsmæssig virksomhed kun kan finde sted i nærmere bestemte områder, i nærmere fastlagte perioder eller under overholdelse af særlige vilkår. Sådanne regler må dog ikke være i strid med kommunalplan-, landsplanlovgivning eller anden lovgivning, der fastlægger regler om begrænsningen i adgangen til visse områder, eller om at erhvervsmæssig virksomhed kun kan finde sted i nærmere bestemte områder, i nærmere fastlagte perioder eller under overholdelse af særlige vilkår.

I bemærkningerne til § 15 anføres, at § 15 omfatter al erhvervsmæssig virksomhed og ikke alene turistvirksomhed og at Naalakkersuisut kan fastsætte regler om adgang til færden og ophold inden for visse områder.

Om forholdet til anden lovgivning anføres bl.a., at der skal tages hensyn til eksisterende kommunalplaner mv., hvor der allerede er taget stilling til en zoneinddeling i eller færden, ophold eller erhvervsvirksomhed inden for et givent område, og at regler fastsat i medfør af den i udkastet foreslåede inatsisartutlov viger herfor.

Det er Finansdepartementets opfattelse, at der med denne vide adgang til at bl.a. at regulere i hvilke områder, der kan udøves erhvervsmæssig virksomhed (medmindre kommunerne allerede har taget stilling til dette i kommunalplaner m.v.) sker en overførsel af kompetence fra kommunerne til Naalakkersuisut.

I forhold til den fysiske planlægning lægges der almindeligvis meget stor vægt på nærhedsprincippet og dermed det lokale demokrati. Den foreslåede bestemmelse vil være et brud på dette.

Begrundelserne for en sådan kompetenceændring synes ikke klare. Det er således svært at se, hvad der kan begrunde et brud på nærhedsprincippet på dette område og om der er behov, som kommunerne og selvstyret ikke kan håndtere med de gældende regler.

Hertil kommer, at de hensyn, som bestemmelsen ifølge bemærkningerne skal søges varetaget, efter departements opfattelse mere hensigtsmæssigt kan udøves med hjemmel i de relevante love – fx miljølovgivningen, fredningsperioder for dyr m.v. En sådan metodik vil dels sikre større faglighed i beslutningsgrundlaget, dels mindske risikoen for kompetence overlap og uoverensstemmelser mellem forskellige regelsæt.

På den baggrund anbefales, at forslagets § 1, stk. 2, og § 15, stk. 1, begrænses til, at det er erhvervsmæssig turistvirksomhed, som kun kan finde sted i nærmere bestemte områder.

**2.**
Det fremgår af de almindelige bemærkninger til forslaget, at der bl.a. bør foreligge krav til rettighedshaverens tilhørsforhold til Grønland. Forslaget lægger konkret op til, at licens til udøvelse af turistvirksomhed kun kan gives til et selskab, hvis mere end halvdelen af selskabets kapital ejes direkte eller indirekte af personer, som har folkeregisteradresse i Grønland.

**AAN bemærker**, at det bør begrundes nærmere, *hvorfor* der ifølge de almindelige bemærkninger *bør* foreligge et krav til rettighedshaverens tilhørsforhold til Grønland.

**AAN bemærker**, at det med fordel kan forklares, hvorfor der *ikke* er tale om ekspropriation i forhold til eksisterende udenlandsk ejede operatører, når der lægges op til, at licenser kun kan gives til et selskab, hvor mere end halvdelen af skabets kapital ejes direkte eller indirekte af personer, som har folkeregisteradresse i Grønland[[1]](#footnote-1).

**AAN bemærker,** at forslaget i sin nuværende form vil reducere adgangen til og omfanget af udenlandsk kapital i turismesektoren i Grønland, herunder fokus på og udbud af rejser til Grønland som turistdestination. Dette må forventes at begrænse væksten i sektoren og dermed sektorens bidrag til udviklingen af økonomien.

Det bemærkes endvidere, at forslaget generelt kan have en negativ effekt på investeringslysten for udenlandske investorer. Dette skal bl.a. – men ikke kun – ses i lyset af, at der for nyligt er vedtaget en ny lov for fiskeriområdet, som også medfører, at eksisterende udenlandske aktører bliver nødt til at afvikle deres aktiviteter i Grønland.

**3.**

Det fremgår af de almindelige bemærkninger, at det vurderes, at forslaget vil have en positiv økonomisk effekt for det offentlige, herunder at dette forventes primært at ske igennem øget beskæftigelse og omsætning. Endvidere fremgår det, at det vurderes, at forslaget vil have langsigtede positive økonomiske konsekvenser for erhvervslivet i forhold til turismevirksomhed i Grønland.

**AAN bemærker,** at det er uklart, hvad der ligger til grund for disse vurderinger. Det skal bl.a. ses i lyset af, at det også fremgår af de almindelige bemærkninger (i direkte forlængelse af ovenstående), at forslaget konkret vurderes at have en række negative økonomiske og/eller administrative konsekvenser og ikke umiddelbart nogle positive økonomiske og/eller administrative konsekvenser.

Samlet set vurderer AAN, at forslaget overvejende vil have negative økonomiske konsekvenser for bl.a. erhvervslivet. Det skal ses i lyset af, at forslaget er forbundet med økonomiske og administrative byrder for erhvervslivet. Forslaget vil samtidig reducere adgangen til og omfanget af udenlandsk kapital i turismesektoren i Grønland, herunder fokus på og udbud af rejser til Grønland som turistdestination. Forslaget vil således også være forbundet med negative økonomiske konsekvenser for samfundet.

Inussiarnersumik inuulluaqqusillunga

Med venlig hilsen

Morten W. Selvejer

1. AAN fortolker forslaget sådan, at eksisterende operatører, hvor 50 pct. eller mere af selskabets kapital er udenlandsk ejet, ikke vil kunne fortsætte med at operere i overensstemmelse med loven fra og med d. 1. januar 2027. [↑](#footnote-ref-1)